Oradea.ro

Expoziția „Dantela de porțelan a unei epoci gri”
2026-03-06 10:00 - 2026-12-31 17:00 (Europe/Helsinki) | Muzeul Orașului Oradea, Piața, Aleea Emanuil Gojdu 39-41, Oradea, Bihor, 410067, România
Muzeul Țării Crișurilor Oradea – Complex Muzeal, în parteneriat cu Consiliul Județean Bihor și Primăria Municipiului Oradea, anunță deschiderea unei noi expoziții temporare, „Dantela de porțelan a unei epoci gri”, care va putea fi vizitată începând cu 6 martie 2026, la Muzeul Orașului Oradea (Piața Mihai Viteazul nr. 39-41).
Noul demers muzeal a luat naștere în urma implicării comunității locale, precum și a altor vizitatori din țară care, anul trecut, după ce au vizitat expoziția „Între șic și kitsch. Despre decorarea casei în comunism”, au donat secției Muzeului Orașului Oradea sute de bibelouri, exprimându-și dorința ca și acestea să fie expuse.
Cei doi curatori, dr. Cristina Liana Pușcaș și dr. Cristian Culiciu, au realizat o selecție a bunurilor de patrimoniu donate și au propus o nouă formulă de valorificare a artefactelor intrate în colecția muzeului. Tema aleasă pentru acest nou proiect expozițional este femeia de porțelan, surprinsă în diverse ipostaze: balerină, la o seară de bal, în parc, meditând, în grădina cu flori sau implicată în muncile agricole.
Expoziția invită publicul să redescopere, prin intermediul acestor fragile figurine decorative, imaginarul feminin al unei epoci marcate de uniformitate și austeritate, dar în care esteticul domestic oferea un refugiu sensibil și personal.
Expoziția va putea fi vizitată în perioada 6 martie – 31 decembrie 2026.
